Rubén Rolandi

Rubén Victoriano Rolandi Aguilar (ára 28 jasypoteĩ ary 1955 - ára 11 jasypateĩ ary 2020-pe), Paraguaigua tembiapo ava.

Heñoiva’ekue Táva Kykyo (Paraguari), ñane retãme; ary 1955-pe. Imitã ha imitãrusúpe oikundaha heta henda rupi, peichahápe oikojepe Chákope ha upevakuére oikuaa porã umi ñande jepokuaa, jerovia ha mba’e’apokuéra.

Tataypýpe, Ijarýi omombe’úmiva’erã chupe opaichagua káso: póra, pombéro, pláta yvyguy, mymba ha ka’avokueraguigua. Upéi, are rire, okakuaapávo, Rubén imandu’a umíva umi kásore ha oñemomandu’ávo ijarýire ha’e oñepyrũ umi ñemombe’u ha upekuévo oha’ã ijarýi ñe’ẽ reko. Péicha oiko Rubén Rolándi-gui peteĩ kaso mombe’uha.

1980 guive 1990 peve ojapo heta atyguasu ohenduka hag̃ua umi káso ijarýi omombe’uva’ekue ichupe ha umi ha’e ombyatyva’ekue oikoha rupi. Upéi katu oike Vy’aguasu “Mandu’arã”-me ha upépe opavavénte ohecharamo ha omombe’guasu Rubén Rolandi-pe ha ikáso ñemombe'u.
1986 guive oike ha omba’apo ATENEO DE LENGUA Y CULTURA GUARANIme. Upépe -heta ary- omyasãi hembikuaa opa henda rupi, umíva apytépe oĩ tembiapo hérava “La semana de los Káso Ñemombe’u”. Oime avei ambue tembiapo guasu oñemotenondeva’ekue Diario Popular ndive, hérava “Viernes de Káso Ñemombe’u” ha og̃uahẽ’akue heta távape: San Lorenzo, Fernando de la Mora, Lambare, Ñemby, Luque, Aregua, Kapi'atã, Villeta, Pirivevúi ha Villa Hayes. Hendive oike upe tembiapópe ambue káso mombeuha katupyry, péicha: Miguelángel Meza, Pablino Gómez Vera, Porfiria Orrego Invernizzi, Roque Jacinto Lovera ha Máximo Zarza Mendoza.

1988 guive 1990 peve -oñandúvo pe ñande reko ha ñane ñe’ẽ osyryha huguýre- ouva’ekue oñemoarandu Instituto Superior de Lenguas-UNA-pe ha oiko ichugui Guarani Ñe’ẽ Mbo’ekuaahára (Licenciado en Lengua Guarani).

Ohai mokõi aranduka omohendahápe umi káso ha’e ombyatyva’ekue. Pe iñaranduka ypykue héra “Kásos: ahendu, ahai”, ha ambuéva katu héra Opáicha oñemombe’u ha Rubén Rolandi péicha ombyaty”.

Rubén Rolandi omanókuri ára 11 jasypateĩ ary 2020-pe, táva Mariano Roque Alonso-pe, Paraguay retãme.

 Joaju 
 RUBÉN ROLANDI, Ohai: David Galeano Olivera.

Rolandi